SENA เตรียม COD โซลาร์ฟาร์ม 46.5MW สิ้นปีนี้ รับรู้รายได้ตั้งแต่ ม.ค.59
SENA เตรียม COD โซลาร์ฟาร์ม 46.5MW ภายในสิ้นปีนี้ รับรู้รายได้ตั้งแต่ ม.ค.59 ตั้งเป้า 3 ปีข้างหน้า ติดตั้งแผงโซลาร์ กำลังการผลิต 100MW
14 ธ.ค. 2558

บริษัท เสนาดีเวลลอปเม้นท์ จำกัด (มหาชน) หรือ SENA ระบุว่า บริษัทเตรียม COD โซลาร์ฟาร์ม 46.5 เมกะวัตต์ภายในสิ้นปีนี้ตามแผน เปิดฉากรับรู้รายได้ตั้งแต่เดือน ม.ค.59 เป็นต้นไป ส่วนภาพรวมธุรกิจอสังหาริมทรัพย์ของบริษัทในปี 58 คาดรับรู้รายได้ใกล้เคียงกับปีที่ผ่านมา
ล่าสุดตุน Backlog กว่า 2,600 ล้านบาท ทยอยรับรู้รายได้ในปีนี้ ส่วนที่เหลือทยอยรับรู้รายได้ในปีหน้า จากโครงการสร้างเสร็จพร้อมขาย 6 โครงการ “ผศ.ดร.เกษรา ธัญลักษณ์ภาคย์” มั่นใจอนาคตสดใส หลังรุกคืบเข้าสู่ธุรกิจพลังงานทดแทน-ได้พันธมิตรมือฉมังเข้ามาเสริมแกร่ง ตั้งเป้าภายใน 3 ปีข้างหน้า ติดตั้งแผงโซลาร์กำลังการผลิต 100 เมกะวัตต์
ด้าน ผศ.ดร.เกษรา ธัญลักษณ์ภาคย์ กรรมการบริหาร บริษัท เสนาดีเวลลอปเม้นท์  จำกัด (มหาชน) หรือ SENA ผู้ประกอบการอสังหาริมทรัพย์ชั้นแนวหน้าของเมืองไทย เปิดเผยว่า ภายหลังจากที่บริษัทเข้ามารุกธุรกิจพลังงานทดแทนเพื่อต่อยอดธุรกิจ และเพื่อเป็นการเพิ่มสัดส่วนรายได้ (Recurring Income) ให้บริษัทเติบโตอย่างแข็งแกร่ง และยั่งยืนในอนาคต ผ่านบริษัท SENA SOLAR ENERGY ซึ่งได้ร่วมลงทุนโครงการโซลาร์ฟาร์มกับ บริษัท บี.กริม บี.กริม เพาเวอร์ ผู้ประกอบการรายใหญ่ที่มีความเชี่ยวชาญในธุรกิจพลังงานทดแทน โดยมีโครงการโรงไฟฟ้าพลังงานแสงอาทิตย์ ขนาดกำลังการผลิต 46.5 เมกะวัตต์ ที่เตรียมขายไฟเข้าระบบในเชิงพาณิชย์ (COD) ภายในสิ้นปีนี้ตามแผน และเริ่มรับรู้รายได้ตั้งแต่เดือนมกราคม 2559 เป็นต้นไป
นอกจากนี้ บริษัทยังเป็นพันธมิตรกับ First  Solar ติดตั้งโซลาร์รูฟท็อป ที่โครงการและโฮมออฟฟิสเพื่อให้ลูกค้ามีรายได้จากการขายไฟให้รัฐ หรือใช้ไฟฟรีนาน 25 ปี
ขณะเดียวกัน SENA ยังได้เข้าไปเป็นผู้ถือหุ้นรายใหญ่ในบริษัท เอท โซลาร์ จำกัด (Eight Solar) หรือ We Solar เดิม ซึ่งมีทีมผู้บริหารและพนักงานที่มีประสบการณ์และความเชี่ยวชาญด้านวิศวกรรมติดตั้งโซลาร์รูฟ มาเป็นเวลายาวนาน เข้ามาเสริมทัพให้กับ SENA SOLAR ENERGYเพื่อดำเนินงานด้านการติดตั้งและวางระบบ (EPC) โซลาร์รูฟท็อปโดยตั้งเป้าภายใน 3 ปีข้างหน้า ติดตั้งแผงโซลาร์ ขนาดกำลังการผลิต 100 เมกะวัตต์
“ภาพรวมธุรกิจของเสนาฯในปีหน้า จะเติบโตอย่างแข็งแกร่ง หลังรุกคืบเข้าสู่ธุรกิจพลังงานทดแทน ร่วมกับพันธมิตร ซึ่งตั้งแต่ต้นปีหน้าเป็นต้นไปจะเริ่มรับรู้รายได้จากโซลาร์ฟาร์ม ขนาดกำลังการผลิต 46.5 เมกะวัตต์ ทำให้แนวโน้มรายได้ และกำไรในปีหน้าจะเติบโตอย่างแข็งแกร่งในอนาคต” ผศ.ดร.เกษรากล่าว